### NN 49/2019 (15.5.2019.), Rješenje o određivanju područja stalnog graničnog prijelaza za međunarodni promet putnika u zračnom prometu Mali Lošinj

POLICIJSKA UPRAVA PRIMORSKO-GORANSKA

952

Na temelju članka 12. stavka 2. Zakona o nadzoru državne granice (»Narodne novine«, broj: 83/13, 27/16), a u vezi s člankom 7. Pravilnika o uvjetima i načinu određivanja područja graničnog prijelaza (»Narodne novine«, broj: 150/04.) Policijska uprava primorsko-goranska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U ZRAČNOM PROMETU MALI LOŠINJ

Članak 1.

Područje stalnog graničnog prijelaza za međunarodni promet putnika u zračnom prometu Mali Lošinj, nalazi se u štićenom području međunarodnog aerodroma Zračno pristanište Mali Lošinj.

Članak 2.

Međunarodni aerodrom Zračno pristanište Mali Lošinj namijenjen je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza, školovanje letačkog osoblja i operacije općeg zrakoplovstva.

Članak 3.

Granica područja stalnog graničnog prijelaza za međunarodni promet putnika u zračnom prometu Mali Lošinj proteže se jugoistočnom vanjskom ogradom unutar koje je smješten prostor koji služi kao vanjska čekaonica i nalazi se između putničke zgrade i stajanke, dalje unutarnjim jugozapadnim zidom prema uredima zračnog pristaništa koji uredi ne ulaze u područje graničnog prijelaza, pa vanjskim zidom ureda zračne luke u smjeru sjeverozapadnog zida koji prostor sačinjava prostor unutarnje čekaonice, toaleta, prostor zaštitne točke za pregled putnika i ručne prtljage, spremište, prostor za obavljanje granične i carinske kontrole na izlazu u međunarodnom prometu, kao i prostor koji se nalazi u središnjem dijelu zgrade u kojem je dio za prijem i otpremu predane prtljage sa rendgen uređajima operatora zračnog pristaništa sve do drvene ograde koja odvaja područje štićenog od nadziranog prostora, odnosno prostora međunarodnog putničkog terminala koji se nalazi u pravcu kretanja putnika nakon izvršene izlazne granične kontrole u koji prostor ne ulaze uredi zračnog pristaništa koji graniče sa čekaonicom i toaletom u nadziranom području te prostor kuhinje za osoblje i prostor za registraciju putnika. Području graničnog prijelaza pripada i sjeveroistočni dio putničke zgrade u kojem se nalazi tranzitni prostor pod nadstrešnicom, te prostorija za vršenje granične i carinske kontrole na ulazu RH.

Povremeno kroz međunarodni prostor putničkog terminala odvija se domaći putnički promet.

Granica područja stalnog graničnog prijelaza za međunarodni promet putnika u zračnom prometu Mali Lošinj proteže se i kružnicom radijusa 100 m s ishodištem u centru dijela manevarske površine na kojoj je zaustavljen ili parkiran zrakoplov u operativnom statusu u međunarodnom zračnom prometu, osim ako se ne radi o zrakoplovu koji je predmet izvanrednog događaja.

Članak 4.

Područje stalnog graničnog prijelaza za međunarodni promet putnika u zračnom prometu Mali Lošinju obuhvaća:

– stajanku za zrakoplove u linijskom i povremenom prometu te zrakoplove općeg zrakoplovstva dok se na stajanci nalazi zrakoplov u međunarodnom prometu, kao i pješačka staza za putnike koja se proteže od zrakoplova u međunarodnom prometu do međunarodnog ulaznog, odnosno izlaznog gata,

– prostor za prihvat i otpremu zrakoplova, posade, putnika, prtljage i roba u međunarodnom zračnom prometu u dolasku i odlasku, uključujući putničke prolaze, sanitarni prostor, prostor za graničnu i carinsku kontrolu, prostor zaštitnog pregleda,

– prostore službenih prolaza u štićenom području zračne luke,

– prostor za prihvat i otpremu prtljage u međunarodnom i domaćem zračnom prometu s pokretnim trakama, rendgenskim i ostalim uređajima i napravama u procesu prihvata ili otpreme prtljage sa svim putovima prijenosa prtljage od i prema zrakoplovu,

– prostor određen kružnicom radijusa od 100 m s ishodištem u geometrijskom težištu prostora na manevarskim površinama zračnog pristaništa kada je na njima zaustavljen ili parkiran zrakoplov u međunarodnom zračnom prometu.

Članak 5.

Površina područja stalnog graničnog prijelaza za međunarodni promet putnika u zračnom prometu Mali Lošinj iznosi 14 400 m² i obuhvaća ograđeni prostor k.č. 87421/1 i 8742/2 k.o. Ćunski, na kojem je smještena stajanka, objekti, prostorije i uređaji.

Članak 6.

Stupanjem na snagu ovog rješenja prestaje važiti Pravilnik o određivanju područja stalnog međunarodnog zračnog graničnog prijelaza II. kategorije Mali Lošinj (»Narodne novine«, broj 88/2003).

Članak 7.

Ovo rješenje stupa na snagu osmoga dana od dana objave u »Narodnim novinama«.

Broj: 511-09-41-UP/I-4092/18.

Rijeka, 15. ožujka 2019.

Načelnik
 Tomislav Dizdar, v. r.